|  |
| --- |
|  |
| Til høringsparterne på vedlagte høringsliste | 26. juni 20182018-1846 |

**Høring over udkast til forslag om ændring af færdselsloven**

Transport-, Bygnings- og Boligministeriet sender hermed vedlagte udkast til forslag til ændring af færdselsloven i offentlig høring.

Som følge af indførelsen af tidsbegrænset parkering på 25 timer for lastbiler på de statslige rastepladser foreslås bl.a. en forhøjelse af parkeringsafgifter for lastbiler. Formålet med lovforlaget er at understøtte, at tidsbegrænsningen på 25 timers parkering bliver overholdt. Forslaget omfatter udover de statslige rastepladser også det øvrige vejnet med henblik på at modvirke, at lastbilerne søger ud på resten af vejnettet mhp. at parkere der i stedet.

I det væsentlige foreslås det:

* Det tilføjes i færdselsloven, at fastsættelsen af bøder for ulovlig parkering på til- og afkørselsramper på motorvejsnettet og motortrafikvejene skal skærpes, når overtrædelsen er begået med køretøjer, hvis tilladte totalvægt overstiger 3.500 kg.
* Det tilføjes i færdselsloven, at en standsnings- eller parkeringsafgift for køretøjer, hvis tilladte totalvægt overstiger 3.500 kg, udgør 2.040 kr. Forhøjelsen skal være med til at sikre, at lastbiler ikke benytter statslige rastepladser til langtidsparkering og samtidig ikke har et økonomisk incitament til at holde ulovligt parkeret på det øvrige vejnet.
* Det tydeliggøres, at det nuværende parkeringsafgiftsniveau på 510 kr. fortsat vil gælde for køretøjer på ikke over 3.500 kg.
* Der gives hjemmel til at Færdselsstyrelsen helt eller delvist kan overtage parkeringskontrollen fra politiet på de statslige veje.
* Der tilføjes en mindre justering, som sikrer, at afgørelser truffet af politiet efter reglerne for færdselsregulering og afmærkning mv. i færdselslovens kapitel 15, kan påklages til transport-, bygnings- og boligministeren i stedet for Rigspolitiet.

Høringsmaterialet vil blive gjort tilgængeligt på Høringsportalen.dk.

Transport-, Bygnings- og Boligministeriet skal anmode om, at eventuelle bemærkninger til udkastet er ministeriet i hænde senest den 17. august 2018. Bemærkninger bedes sendt til trm@trm.dk samt arp@trm.dk.

Spørgsmål vedrørende høringen kan stilles til fuldmægtig Anders Petersen på telefon 20 69 79 95 eller på arp@trm.dk. Det gælder dog ikke spørgsmål om forhøjelse af bøde ved standsning og parkering på til- og frakørselsramper, der kan stilles til fuldmægtig Joy Clausen på telefon 61 93 74 03 eller på jcl@trm.dk.

Med venlig hilsen

Anders Petersen
Fuldmægtig